*28. számú előterjesztés*

a Vörösmarty utca 8. szám alatti ingatlanon konténer telepítésére vállalkozó kiválasztása

|  |
| --- |
| **Előterjesztő:** Dr. Bozsolik Róbert polgármester  **Készítette:** Bozsolik Zoltán mb. irodavezető  **Törvényességi ellenőrzést végezte:** Kondriczné dr. Varga Erzsébet  jegyző |

**Tisztelt Képviselő-testület!**

A Gondozási Központ Vörösmarty u. 8. szám alatti telephelyén az irodát, mosókonyhát is magában foglaló melléképület az élet- és balesetveszélyes állapota miatt lebontásra került.

A meglévő épületben nem helyezhetők el ezek a funkciók a helyiségek szűkössége miatt.

2020. november hónapban a képviselő-testület már tárgyalt e témában előterjesztést. Akkor a Pénzügyi Bizottság azt javasolta, hogy pénzügyi keret meghatározása nélkül folytassunk le könnyűszerkezetes kivitelezésre ajánlatkérési eljárást, mivel több helyi vállalkozó is van, aki e területen dolgozik, illetve az volt még az indok, hogy eltúlzó volt a beterjesztett keretösszeg meghatározása. Az ajánlatkérési eljárást 2020. év végén lefolytattuk, de egyetlen felkért vállalkozás sem tett ajánlatot a kivitelezésre. A probléma azóta is fenn áll, melyet meg kell oldani, már csak azért is, mert reményeink szerint ahogy a járványügyi helyzet javul lehetőség lesz az idősek nappali ellátása szolgáltatás újra indítására. Az elmúlt hetekben a kialakult helyzetre tekintettel átgondoltuk a megoldási lehetőségeket, egyeztettünk a Gondozási Központ vezetőivel, műszaki szakemberekkel és legcélszerűbb és gazdaságosabb megoldásnak egy több funkciós konténer elhelyezését tartanánk.

Ajánlattételre szóló felhívás került kiküldésre három vállalkozónak, melynek tárgya:

Bátaszék, Vörösmarty utca 8 szám alatti Idősek Klubja ideiglenes iroda és mosókonyha feladatok ellátása céljából 2 db használt, de jó állapotú konténer beszerzése (min. 25 m² alapterület), szállítása, telepítése (szintezés, daruzás) kézi mozgatással az ingatlan bejáratán keresztül. A kialakítást tartalmazó rajz az előterjesztés melléklete.

Az ajánlattételi határidő lejártáig egy ajánlattevő nyújtotta be ajánlatát. Az ajánlat formai és tartalmi szempontoknak megfelel, melyről szóló jegyzőkönyvet csatoltuk (lásd melléklet).

1Az ajánlattevő neve: GEMENC BAU Kft.

Az ajánlattevő lakóhelye/székhelye: 7100 Szekszárd, Tinódi u. 7.

Ajánlati ár: 5.280.000,-Ft + 27% Áfa (6.705.600,-Ft)

A konténer hőszigetelt, klímával és lámpákkal felszerelt.

Javasoljuk GEMENC BAU Kft.-vel (7100 Szekszárd, Keselyűsi út 2.) a szerződés megkötését összesen bruttó 6.705.600,- Ft összeggel.

A fenti költségeken túl jelentkezik a szennyvíz, ivóvíz és elektromos áram bekötő vezetékek kiépítése a konténerig, mely feladatokat a Bát-Kom Kft. bevonásával kívánunk elvégezni.

A 2021. évi önkormányzati költségvetés tervezetében 7 millió forintot nevesítettünk ennek a feladatnak a finanszírozására.

Mindezek alapján az alábbi határozati javaslat elfogadását kezdeményezzük:

***H a t á r o z a t i j a v a s l a t :***

**Vörösmarty utca 8. szám alatti ingatlanon konténer telepítésére vállalkozó kiválasztására**

Bátaszék Város Önkormányzata Képviselő-testületének- a Kormány által a 27/2020. (I. 29.) Korm. rendelettel kihirdetett veszélyhelyzetre tekintettel a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerinti - hatáskörében eljáró Bátaszék Város Polgármestere;

1. a Vörösmarty utca 8. szám alatti ingatlanon konténer telepítése feladatok elvégzésével a GEMENC BAU Kft.-t (7100 Szekszárd, Tinódi u. 7.) bízza meg,
2. a feladat ellátásához szükséges bruttó 6.705.600,- Ft vállalkozói díj kifizetését az önkormányzat 2021. évi költségvetésében tervezett dologi kiadások keretének terhére biztosítja.

*Határidő:* 2021. március 31.

*Felelős*: Dr. Bozsolik Róbert polgármester

(szerződés aláírásáért)

*Határozatról értesül*: GEMENC BAU Kft.

Bátaszéki KÖH városüz. iroda

Bátaszéki KÖH pénzügyi iroda

irattár